Diari Oficial de la Generalitat Valenciana


Sumari del DOGV 3788, del 07-07-2000 (2000/5301)

Notificació de la resolució del recurs ordinari amb el número de referència interna R-61/1999.
----------------------------------------------------------------------------------------------

### Dades del document

Número de DOGV
:   3788

Data del DOGV
:   07-07-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/5301


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució del recurs ordinari amb el número de referència interna R-61/1999. [2000/M5301]
  
De conformitat amb el que estableix l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es notifica al senyor Enrique Corujo Gabaldón, avinguda del Rei En Jaume, 62, 5é, 12159 Castelló de la Plana, la resolució del recurs ordinari amb el número de referència interna R-61/1999
  
Resolució
  
Examinats els recursos ordinaris formulats pel senyor Enrique Corujo Gabaldón, en representació del senyor Juan Aragonés Llop, i pel senyor Antonio Molina González, contra la resolució del Servei Territorial d'Arquitectura i Habitatge de Castelló en l'expedient de construcció número 12/IG/0023/92.
  
Antecedents de fet
  
1. La senyora Mª Carmen Nieves Yecora Peña, propietària de l'habitatge de protecció oficial situat a Vila-real, carrer d'Ausiàs March número 48, pis 3r J, va presentar una denúncia davant del Servei Territorial d'Arquitectura i Habitatge de Castelló per deficiències constructives en l'esmentat immoble. Es va enviar un perit de l'organisme esmentat que va emetre informe i d'acord amb el qual es va acordar la incoació d'expedient sancionador contra la promotora Villarreal Urbana SL, així com contra els facultatius de l'obra, amb el trasllat del corresponent plec de càrrecs.
  
2. L'instructor de l'expedient sancionador va dictar proposta de resolució en la qual es considerava provat que s'havia comés una infracció molt greu de l'article 6.10 de la Llei 1/1997, de la Generalitat Valenciana, i proposava la imposició d'una sanció pecuniària de 250.000 pessetes a cadascun dels expedientats, així com l'ordre d'obres a la promotora d'esmena de les deficiències recollides en el plec de càrrecs.
  
3. El cap del Servei Territorial va dictar resolució en la qual mantenint els fonaments de dret de la proposta va acordar la imposició de les multes i ordre d'obres establertes en aquesta.
  
4. Contra l'esmentada resolució va interposar recursos ordinaris el senyor Enrique Corujo Gabaldón, en representació del senyor Juan Aragonés Llop, i el senyor Antonio Molina González, amb les al·legacions que hi consten i que ací es donen per reproduïdes a fi de ser breus.
  
Fonaments de dret
  
1. Aquesta direcció general és competent per a la resolució d'aquest recurs ordinari, tant pel que disposa l'article 114 i 116 de la Llei 30/1992, 26 de novembre, de Règim Jurídic de les Administracions Públiques i del Procediment Administratiu Comú (LRJAP i de PAC), com pel que estableix el Decret 32/1998, de 31 de març, del Govern Valencià (DOGV núm. 3218 de 6 d'abril).
  
2. El que disposen els articles 107, 110, 114, 115, 116 i 117, de la LRJAP i PAC, quant a l'admissió i tramitació del recurs ordinari.
  
3. Sol·liciten els recurrents que es revoque i es deixe sense efecte la resolució objecte de recurs per la caducitat de l'expedient segons l'article 20.6 del Reial Decret 1.398/93, de 4 d'agost, en relació amb l'article 43.4 de la Llei 30/1992, de 26 de novembre, així com la inexistència d'infracció i la necessitat de demostrar la culpabilitat, i manifesten, a més, la representació del senyor Aragonés Llop la nul·litat de ple dret per inaplicació de l'article 62.e) de la LRJAP i del PAC, la vulneració del principi de presumpció d'innocència, vigència del principi de personalitat de les sancions i improcedència de solidaritat en el dret administratiu sancionador i l'exigència de dol o culpabilitat. Ambdós recurrents sol·liciten la revocació de la resolució del Servei Territorial d'Arquitectura i Habitatge.
  
Quant a la caducitat al·legada aquesta no existeix ja que als expedients sancionadors iniciats a instància de part com en el present cas que va ser per denúncia, encara que l'acte formal de l'acord d'incoació ho efectue el cap del servei territorial per impuls de la sol·licitud dels denunciants, se'ls aplica quant als terminis l'article 43.1 de l'al·ludida Llei 30/1992, en relació amb l'article 20.6 últim paràgraf del Reial Decret 1.398/93, de 4 d'agost, ja que l'article 43.4 d'aquesta fa referència exclusivament als expedients sancionadors incoats d'ofici (ss dels T.S.J de la Rioja de 20.06 i 10.02.1997, de Múrcia de 18.12.1996 i 02.07.1997, de Catalunya i Navarra de 06.06.1996 i 30.06.1994 respectivament), és a dir, quan no hi ha tercers, sinó únicament l'administració i l' expedientat.
  
La nul·litat que s'addueix no és admissible, ja que és un procediment diferent del present recurs ordinari i que es tramita segons el que estableix l'article 102 de la Llei 30/1992, de 26 de novembre, contra els actes que hagen posat fi a la via administrativa o contra aquells que no s'haja interposat cap recurs dins del termini.
  
4. Quant al fons de l'assumpte s'ha comés la infracció imputada. Consta en l'expedient informe pericial del tècnic de fiscalia de 21 de novembre de 1997, en el qual es diu: «En el dormitori entre menjador i cuina, es veu un esvoranc de l'arrebossat d'algeps, a través del qual apareix un conducte de fums de les xemeneies. El conducte es troba situat escanyant l'envà de separació, revestit exclusivament per un arrebossat d'algeps, que naturalment s'ha després per falta d'adherència amb suport i per efecte de les dilatacions tèrmiques....el defecte té l'origen, d'una banda, en la falta d'especificació i detall de projecte i de l'altra en la falta d'instruccions complementàries o correcció del defecte durant l'execució de l'obra.»
  
En efecte, es presenta amb altre informe pericial d'11 de febrer de 1998, documentació del projecte en la qual s'evidencia que aquest manca de la documentació gràfica i especificacions tècniques adequades per a definir la unitat d'obra de les xemeneies, i consta en aquest informe que: «Amb les mancances de disseny i especificació del projecte l'execució de l'obra s'ha portat a terme, sense l'imprescindible aïllament tèrmic d'un conducte d'evacuació de fums ...». En conseqüència, queda provat que s'ha comés la infracció imputada ja que hi ha relació causa efecte entre la conducta dels imputats i el resultat de la deficiència constructiva, ja que segons s'estableix en els informes esmentats i en el projecte de construcció, no es va dissenyar ni es va rectificar posteriorment en l'execució de l'obra les xemeneies amb el necessari aïllament tèrmic, la qual cosa ha produït l'esvoranc de la paret deixant al descobert el conducte de fums, actuació negligent per omissió imputable a l'arquitecte per falta de disseny i la no rectificació durant l'execució de l'obra que posa en evidència la supervisió inadequada d'aquesta, això respecte dels dos facultatius. Per tot això, cal desestimar els recursos.
  
Vistos la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de legislació de general i pertinent aplicació i de conformitat amb la proposta de resolució de la Divisió de Promoció Privada, resolc:
  
Desestimar els recursos ordinaris formulats pel senyor Enrique Corujo Gabaldón, en representació del senyor Juan Aragonés Llop, i pel senyor Antonio Molina González, contra resolució del Servei Territorial d'Arquitectura i Habitatge de Castelló, de 14 de juliol de 1998, la qual queda confirmada.
  
Contra aquesta resolució, que posa fi a la via administrativa, es podrà interposar recurs contenciós administratiu, davant del Jutjat Contenciós Administratiu de Castelló, en el termini de dos mesos, comptadors des de l'endemà de la notificació d'aquesta, segons els articles 8.3 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que puga interposar qualsevol altre recurs que estime oportú.